title: 2013/715/EU: A Tanács határozata ( 2013. december 2. ) az Európai Unió által a Jemeni Köztársaság Kereskedelmi Világszervezethez történő csatlakozása tekintetében a WTO miniszteri konferenciáján belül képviselendő álláspont meghatározásáról

text:
               6.12.2013

               HU

               Az Európai Unió Hivatalos Lapja

               L 326/44

         A TANÁCS HATÁROZATA
   (2013. december 2.)
   az Európai Unió által a Jemeni Köztársaság Kereskedelmi Világszervezethez történő csatlakozása tekintetében a WTO miniszteri konferenciáján belül képviselendő álláspont meghatározásáról
   (2013/715/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 91. cikkére, 100. cikke (2) bekezdésére, valamint 207. cikke (4) bekezdésének első albekezdésére, 218. cikke (9) bekezdésével összefüggésben,
   tekintettel az Európai Bizottság javaslatára,
   mivel:

               (1)

               A Jemeni Köztársaság kormánya 2000. április 12-én benyújtotta a Kereskedelmi Világszervezetet (WTO) létrehozó Marrakeshi Egyezményhez történő csatlakozás iránti kérelmét az Egyezmény XII. cikkének megfelelően.

               (2)

               2000. július 17-én és 19-én létrejött a Jemeni Köztársaság csatlakozásával foglalkozó munkacsoport annak érdekében, hogy megállapodás szülessen a Jemeni Köztársaság és valamennyi WTO-tag számára egyaránt elfogadható csatlakozási feltételekről.

               (3)

               A Bizottság az Unió nevében egyezségre jutott azokról a Jemeni Köztársaság részéről teljesítendő átfogó piacnyitási kötelezettségvállalásokról, amelyek eleget tesznek az Unió kéréseinek.

               (4)

               A kötelezettségvállalásokat belefoglalták a Jemeni Köztársaságnak a WTO-hoz történő csatlakozásáról szóló jegyzőkönyvbe.

               (5)

               A Jemeni Köztársaság WTO-hoz történő csatlakozása várhatóan kedvezően és tartósan hozzájárul az ország gazdasági reformfolyamatához és fenntartható fejlődéséhez.

               (6)

               A csatlakozási jegyzőkönyvet ezért jóvá kell hagyni.

               (7)

               A WTO-t létrehozó egyezmény XII. cikke előírja, hogy a csatlakozás feltételeiről a csatlakozó tagnak és a WTO-nak meg kell állapodnia, és azokat a WTO részéről a WTO miniszteri konferenciája hagyja jóvá.

               (8)

               Ennek megfelelően helyénvaló meghatározni az Európai Unió által a Jemeni Köztársaság Kereskedelmi Világszervezethez történő csatlakozása tekintetében a WTO miniszteri konferenciáján belül képviselendő álláspontot,

         ELFOGADTA EZT A HATÁROZATOT:
   1. cikk
   Az Európai Unió által a Jemeni Köztársaság WTO-hoz történő csatlakozása tekintetében a WTO miniszteri konferenciáján belül képviselendő álláspont: a csatlakozás jóváhagyása.
   2. cikk
   Ez a határozat az elfogadásának napján lép hatályba.

      Kelt Brüsszelben, 2013. december 2-án.

            a Tanács részéről

            az elnök

         E. GUSTAS


title: 2014/546/EU, Euratom: Az Európai Parlament határozata ( 2014. április 3. ) a Kkv-ügyi Végrehajtó Ügynökség (korábbi nevén Versenyképességi és Innovációs Végrehajtó Hivatal) 2012-es pénzügyi évre szóló költségvetésének végrehajtására vonatkozó mentesítésről

text:
               5.9.2014

               HU

               Az Európai Unió Hivatalos Lapja

               L 266/104

         AZ EURÓPAI PARLAMENT HATÁROZATA
   (2014. április 3.)
   a Kkv-ügyi Végrehajtó Ügynökség (korábbi nevén Versenyképességi és Innovációs Végrehajtó Hivatal) 2012-es pénzügyi évre szóló költségvetésének végrehajtására vonatkozó mentesítésről
   (2014/546/EU, Euratom)
   AZ EURÓPAI PARLAMENT,

               —

               tekintettel az Európai Unió 2012-es pénzügyi évre szóló általános költségvetésére (1),

               —

               tekintettel az Európai Unió 2012-es pénzügyi évre vonatkozó összevont éves beszámolójára (COM(2013) 570 – C7-0273/2013) (2),

               —

               tekintettel a Versenyképességi és Innovációs Végrehajtó Hivatal 2012-es pénzügyi évre vonatkozó végleges éves beszámolójára,

               —

               tekintettel a 2011. évi mentesítés nyomon követéséről szóló bizottsági jelentésre (COM(2013) 668) és az e jelentéshez csatolt bizottsági szolgálati munkadokumentumokra (SWD(2013) 348 és SWD(2013) 349),

               —

               tekintettel az Unió pénzügyi helyzetének az elért eredmények alapján történő értékeléséről szóló bizottsági jelentésre (COM(2013) 461) és az azt kísérő bizottsági szolgálati munkadokumentumokra (SWD(2013) 228 és SWD(2013) 229),

               —

               tekintettel a Bizottságnak a 2012-ben elvégzett belső ellenőrzésekről szóló, a mentesítésért felelős hatóság számára készített éves jelentésére (COM(2013) 606) és az azt kísérő bizottsági szolgálati munkadokumentumra (SWD(2013) 314),

               —

               tekintettel a Számvevőszéknek a Versenyképességi és Innovációs Végrehajtó Hivatal 2012-es pénzügyi évre vonatkozó éves beszámolójáról szóló jelentésére, a hivatal válaszaival együtt (3),

               —

               tekintettel a Számvevőszéknek a 2012-es pénzügyi év tekintetében az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti nyilatkozatára (4),

               —

               tekintettel a 2012-es pénzügyi évre szóló költségvetés végrehajtására vonatkozóan a végrehajtó ügynökségek számára adandó mentesítésről szóló, 2014. február 18-i tanácsi ajánlásra (05850/2014 – C7-0049/2014),

               —

               tekintettel az Európai Unió működéséről szóló szerződés 317., 318. és 319. cikkére, továbbá az Európai Atomenergia-közösséget létrehozó szerződés 106a. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 55., 145., 146. és 147. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 62., 164., 165. és 166. cikkére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (7) és különösen annak 14. cikke (3) bekezdésére,

               —

               tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló 58/2003/EK tanácsi rendelet alkalmazásában a végrehajtó hivatalok pénzügyi szabályzásáról szóló, 2004. szeptember 21-i 1653/2004/EK bizottsági rendeletre (8) és különösen annak 66. cikke első és második bekezdésére,

               —

               tekintettel az 58/2003/EK tanácsi rendelet alkalmazásában az energia területén megvalósuló közösségi intézkedések igazgatása céljából az Intelligens Energiával Foglalkozó Végrehajtó Hivatal elnevezésű végrehajtó hivatal létrehozásáról szóló, 2003. december 23-i 2004/20/EK bizottsági határozatra (9),

               —

               tekintettel a 2004/20/EK határozatnak az Intelligens Energiával Foglalkozó Végrehajtó Hivatal Versenyképességi és Innovációs Végrehajtó Hivatallá történő átalakítása céljából történő módosításáról szóló, 2007. május 31-i 2007/372/EK bizottsági határozatra (10),

               —

               tekintettel a „Kkv-ügyi Végrehajtó Ügynökség” létrehozásáról, valamint a 2004/20/EK és a 2007/372/EK határozat hatályon kívül helyezéséről szóló, 2013. december 17-i 2013/771/EU bizottsági végrehajtási határozatra (11),

               —

               tekintettel eljárási szabályzata 76. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a többi érintett bizottság véleményére (A7-0242/2014),

               A.

               mivel az Európai Unióról szóló szerződés 17. cikkének (1) bekezdése értelmében a Bizottság hajtja végre a költségvetést és irányítja a programokat, és az Európai Unió működéséről szóló szerződés 317. cikkének értelmében a költségvetés végrehajtása ügyében a tagállamokkal együttműködve, saját felelősségére jár el, a hatékony és eredményes pénzgazdálkodás elveinek tiszteletben tartásával;

               1.

               mentesítést ad a Kkv-ügyi Végrehajtó Ügynökség (korábbi nevén Versenyképességi és Innovációs Végrehajtó Hivatal) igazgatója számára az ügynökség 2012-es pénzügyi évre szóló költségvetésének végrehajtására vonatkozóan;

               2.

               észrevételeit az Európai Unió 2012-es pénzügyi évre szóló általános költségvetésének végrehajtására (III. szakasz – Bizottság és végrehajtó ügynökségek) vonatkozó mentesítő határozatok szerves részét képező állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az Európai Unió 2012-es pénzügyi évre szóló általános költségvetésének végrehajtására (III. szakasz – Bizottság) vonatkozó mentesítésről szóló határozatot és az azok szerves részét képező állásfoglalást a Kkv-ügyi Végrehajtó Ügynökség igazgatójának, a Tanácsnak, a Bizottságnak, az Európai Unió Bíróságának és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételükről.

            az elnök

         Martin SCHULZ

            a főtitkár

         Klaus WELLE

      (1)  HL L 56., 2012.2.29.

      (2)  HL C 334., 2013.11.15., 1. o.

      (3)  HL C 365., 2013.12.13., 49. o.

      (4)  HL C 331., 2013.11.14., 10. o.

      (5)  HL L 248., 2002.9.16., 1. o.

      (6)  HL L 298., 2012.10.26., 1. o.

      (7)  HL L 11., 2003.1.16., 1. o.

      (8)  HL L 297., 2004.9.22., 6. o.

      (9)  HL L 5., 2004.1.9., 85. o.

      (10)  HL L 140., 2007.6.1., 52. o.

      (11)  HL L 341., 2013.12.18., 73. o.


title: 2014/172/EU: A Tanács határozata ( 2013. október 22. ) az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyvnek az Európai Unió és tagállamai nevében történő aláírásáról és ideiglenes alkalmazásáról

text:
               28.3.2014

               HU

               Az Európai Unió Hivatalos Lapja

               L 93/1

         A TANÁCS HATÁROZATA
   (2013. október 22.)
   az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyvnek az Európai Unió és tagállamai nevében történő aláírásáról és ideiglenes alkalmazásáról
   (2014/172/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 217. cikkére, összefüggésben a 218. cikke (5) bekezdésével és 218. cikke (8) bekezdésének második albekezdésével,
   tekintettel Horvátország csatlakozási okmányára és különösen annak 6. cikke (2) bekezdésének második albekezdésére,
   tekintettel az Európai Bizottság javaslatára,
   mivel:

               (1)

               2012. szeptember 24-én a Tanács felhatalmazta a Bizottságot, hogy az Unió és tagállamai, valamint a Horvát Köztársaság nevében tárgyalásokat kezdjen Montenegróval az egyrészről az Európai Közösségek és tagállamaik, másrészről a Montenegrói Köztársaság közötti stabilizációs és társulási megállapodáshoz csatolandó, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv (a továbbiakban: a jegyzőkönyv) megkötéséről.

               (2)

               Ezek a tárgyalások a jegyzőkönyv 2013. május 16-án történt parafálásával sikeresen lezárultak.

               (3)

               A jegyzőkönyvet az Unió és a tagállamok nevében alá kell írni, feltételezve annak egy későbbi időpontban való megkötését.

               (4)

               A jegyzőkönyv megkötése az Európai Atomenergia-közösség hatáskörébe tartozó kérdések tekintetében külön eljárás tárgyát képezi.

               (5)

               Tekintettel Horvátország 2013. július 1-jei, Unióhoz történő csatlakozására, a jegyzőkönyvet ettől az időponttól ideiglenesen alkalmazni kell,

         ELFOGADTA EZT A HATÁROZATOT:
   1. cikk
   Az egyrészről az Európai Közösségek és tagállamaik és másrészről a Montenegrói Köztársaság közötti stabilizációs és társulási megállapodáshoz csatolt, a Horvát Köztársaság Európai Unióhoz történő csatlakozásának figyelembevételéről szóló jegyzőkönyv aláírását – feltételezve a jegyzőkönyv későbbi megkötését – a Tanács az Unió és tagállamai nevében jóváhagyja.
   A jegyzőkönyv szövegét csatolták e határozathoz.
   2. cikk
   A Tanács elnöke felhatalmazást kap a jegyzőkönyvnek az Unió és tagállamai nevében történő aláírására jogosult személy, illetve személyek kijelölésére.
   3. cikk
   A jegyzőkönyvet – 12. cikkével összhangban – 2013. július 1-jétől a megkötéséhez szükséges eljárások befejezéséig ideiglenesen alkalmazni kell.
   4. cikk
   Ez a határozat az elfogadásának napján lép hatályba.

      Kelt Luxembourgban, 2013. október 22-én.

            a Tanács részéről

            az elnök

         L. LINKEVIČIUS


title: A Tanács (KKBP) 2017/1562 határozata (2017. szeptember 14.) a Koreai Népi Demokratikus Köztársasággal szembeni korlátozó intézkedésekről szóló (KKBP) 2016/849 határozat módosításáról

text:
               15.9.2017

               HU

               Az Európai Unió Hivatalos Lapja

               L 237/86

         A TANÁCS (KKBP) 2017/1562 HATÁROZATA
   (2017. szeptember 14.)
   a Koreai Népi Demokratikus Köztársasággal szembeni korlátozó intézkedésekről szóló (KKBP) 2016/849 határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 29. cikkére,
   tekintettel a Koreai Népi Demokratikus Köztársasággal szembeni korlátozó intézkedésekről és a 2013/183/KKBP határozat hatályon kívül helyezéséről szóló, 2016. május 27-i (KKBP) 2016/849 tanácsi határozatra (1),
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2016. május 27-én elfogadta a Koreai Népi Demokratikus Köztársasággal (KNDK) szembeni korlátozó intézkedésekről szóló (KKBP) 2016/849 határozatot.

               (2)

               Az Egyesült Nemzetek Biztonsági Tanácsa (ENSZ BT) a 2017. augusztus 5-én elfogadta a 2371 (2017) sz. határozatot (a továbbiakban: a 2371 (2017) sz. ENSZ BT-határozat), melyben legmélyebb aggodalmát fejezte ki a KNDK által 2017. július 3-án és 28-án végzett ballisztikusrakéta-kísérletek miatt, és kijelentette, hogy minden ilyen tevékenység részét képezi a nukleáris fegyverek hordozóeszközeinek észak-koreai fejlesztésének, és fokozza a feszültséget a régióban és azon túl is.

               (3)

               A 2371 (2017) sz. ENSZ BT-határozat bővíti az egyes áruk KNDK-ból történő behozatalára vonatkozó tilalmat, valamint a pénzügyi tranzakciókra és az észak-koreai hajókra vonatkozó korlátozásokat.

               (4)

               A 2371 (2017) sz. ENSZ BT-határozat korlátozza az észak-koreai állampolgárok részére kiadható munkavállalási engedélyek számát is.

               (5)

               E határozat egyes intézkedéseinek végrehajtásához további uniós intézkedésekre van szükség.

               (6)

               A (KKBP) 2016/849 határozatot ezért ennek megfelelően módosítani kell,

         ELFOGADTA EZT A HATÁROZATOT:
   1. cikk
   A (KKBP) 2016/849 határozat a következőképpen módosul:

               1.

               A 7. cikk helyébe a következő szöveg lép:
               „7. cikk
               (1)   Tilos a tagállamok állampolgárai részéről vagy a tagállamok lobogója alatt hajózó hajó vagy valamely tagállamban lajstromozott légi jármű igénybevételével szenet, vasat és vasércet a KNDK-tól beszerezni, függetlenül attól, hogy azok származási helye a KNDK területén van-e.
               (2)   Az Unió megteszi a szükséges intézkedéseket annak érdekében, hogy meghatározza az (1) bekezdés hatálya alá tartozó termékek körét.
               (3)   Az (1) bekezdés nem alkalmazandó a szén beszerzésére, amennyiben a beszerzést végző tagállam hitelt érdemlően bizonyítja, hogy a szóban forgó szén nem a KNDK-ból származik, és kizárólag azért szállították keresztül a KNDK-n, hogy kivitelére Raszon kikötőjéből kerülhessen sor, feltéve, hogy a szóban forgó tagállam ezekről az ügyletekről előre értesíti a szankcióbizottságot, és hogy ezen ügyletek nem termelnek bevételt a KNDK nukleáris vagy ballisztikus rakétákkal kapcsolatos programjai, illetve az 1718 (2006), az 1874 (2009), a 2087 (2013), a 2094 (2013), a 2270 (2016), a 2321 (2016) vagy a 2356 (2017) sz. ENSZ BT-határozattal, vagy e határozattal betiltott tevékenységei számára.
               (4)   Tilos a tagállamok állampolgárai részéről vagy a tagállamok lobogója alatt hajózó hajó vagy valamely tagállamban lajstromozott légi jármű igénybevételével ólmot vagy ólomércet a KNDK-tól beszerezni, függetlenül attól, hogy azok származási helye a KNDK területén van-e.
               (5)   Az Unió megteszi a szükséges intézkedéseket annak érdekében, hogy meghatározza a (4) bekezdés hatálya alá tartozó termékek körét.”.

               2.

               A határozat a következő cikkel egészül ki:
               „9a. cikk
               (1)   Tilos a tagállamok állampolgárai részéről vagy a tagállamok lobogója alatt hajózó hajó vagy valamely tagállamban lajstromozott légi jármű igénybevételével tengeri eredetű élelmiszereket a KNDK-tól beszerezni, függetlenül attól, hogy azok származási helye a KNDK területén van-e.
               (2)   Az Unió megteszi a szükséges intézkedéseket annak érdekében, hogy meghatározza az (1) bekezdés hatálya alá tartozó termékek körét, melybe beletartoznak a halak, a rákfélék, a puhatestűek és a más gerinctelen víziállatok bármilyen formában.”.

               3.

               A 11. cikk (2) bekezdése c) pontjának helyébe a következő szöveg lép:

                           „c)

                           KNDK-beli szervezetekkel vagy személyekkel új közös vállalkozást vagy gazdálkodó szervezetet létrehozni, vagy meglévő közös vállalkozásokat további beruházásokon keresztül bővíteni, függetlenül attól, hogy e szervezetek vagy személyek a KNDK kormánya érdekében vagy nevében járnak-e el, kivéve, ha az ilyen közös vállalkozások vagy gazdálkodó szervezetek működését a szankcióbizottság eseti alapon előzetesen jóváhagyta;”.

               4.

               A 13. cikk 1. pontja helyébe a következő szöveg lép:

                           „1.

                           A pénzeszközöknek a KNDK-ba vagy a KNDK-ból történő bármely átutalása vagy azok elszámolása nem lehetséges, kivéve az olyan átutalásokat, amelyek a 3. pont hatálya alá esnek, és amelyeket a 4. pont értelmében engedélyeztek.”.

               5.

               A határozat a következő cikkel egészül ki:
               „13a. cikk
               A 13., a 14. és a 24a. cikk végrehajtása céljából a tagállamok pénzügyi szervezetként kezelnek minden olyan intézményt, amelyek a bankok által nyújtott szolgáltatásokkal egyenértékű pénzügyi szolgáltatásokat nyújtanak.”.

               6.

               A 16. cikk (6) bekezdése helyébe a következő szöveg lép:
               „(6)   A tagállamok – összhangban az alkalmazandó nemzetközi jog értelmében fennálló kötelezettségeikkel – megteszik a szükséges intézkedéseket annak érdekében, hogy – például megsemmisítéssel, működésképtelenné vagy használhatatlanná tétellel, raktározással vagy hatástalanítás céljából az eredet vagy végcél szerinti államtól eltérő államba szállítással – lefoglalják és hatástalanítsák az ellenőrzések során azonosított olyan termékeket, amelyek szolgáltatása, eladása, átadása vagy kivitele az 1718 (2006), az 1874 (2009), a 2087 (2013), a 2094 (2013), a 2270 (2016), 2321 (2016) vagy a 2371 (2017) sz. ENSZ BT-határozat értelmében tilos.”.

               7.

               A 18a. cikk a következő bekezdésekkel egészül ki:
               „(6)   Amennyiben a szankcióbizottság a jegyzékbe vételkor így rendelkezik, a tagállamok megtiltják a szankcióbizottság által jegyzékbe vett hajóknak, hogy behajózzanak a kikötőikbe, kivéve a vészhelyzetet, valamint azt az esetet, ha a hajó a kiindulási kikötőjébe tér vissza, vagy ha a szankcióbizottság előzetesen megállapítja, hogy a behajózásra humanitárius okok, vagy az 1718 (2006), az 1874 (2009), a 2087 (2013), a 2094 (2013), a 2270 (2016), a 2321 (2016), a 2356 (2017), vagy a 2371 (2017) sz. határozat céljaival összhangban lévő okok miatt van szükség.
               (7)   A VI. melléklet tartalmazza az e cikk (6) bekezdésében említett, a szankcióbizottság által a 2371 (2017) sz. ENSZ BT-határozat 6. pontja értelmében jegyzékbe vett hajókat.”.

               8.

               A 22. cikk (1) bekezdése helyébe a következő szöveg lép:
               „(1)   Tilos a KNDK-ban hajókat lajstromba vetetni, engedélyt szerezni ahhoz, hogy egy hajó a KNDK lobogóját használja, továbbá a KNDK lobogója alatt közlekedő hajót tulajdonolni, bérbe adni, működtetni, számára hajóosztályozást, tanúsítást vagy kapcsolódó szolgáltatást nyújtani, vagy rá biztosítást kötni, beleértve az ilyen hajók bérlését is.”.

               9.

               A határozat a következő cikkel egészül ki:
               „26a. cikk
               (1)   A tagállamok által észak-koreai állampolgároknak kiadott munkavállalási engedélyek száma 2017. augusztus 5. után bármely időpontban nem haladhatja meg a joghatóságuk alatt kiadott és 2017. augusztus 5-én érvényes engedélyek számát.
               (2)   Az (1) bekezdés nem alkalmazandó abban az esetben, ha a szankcióbizottság eseti alapon előzetesen jóváhagyja, hogy az adott tagállam joghatósága alatt 2017. augusztus 5-ig kiadott munkavállalási engedélyeken felül további észak-koreai állampolgárok foglalkoztatására van szükség humanitárius segély célba juttatása, a nukleáris leszerelés, vagy egyéb olyan ok érdekében, amely összhangban van az 1718 (2006), az 1874 (2009), a 2087 (2013), a 2094 (2013), a 2270 (2016), a 2321 (2016), a 2356 (2017), vagy a 2371(2017) sz. határozat célkitűzéseivel.”.

               10.

               A 33. cikk (1) bekezdése helyébe a következő szöveg lép:
               „(1)   A Tanács az ENSZ Biztonsági Tanácsának és a szankcióbizottság megállapításai alapján végrehajtja a szükséges módosításokat az I., a IV. és a VI. mellékleten.”.

               11.

               A IV. melléklet címsora a következőképpen módosul:
               „A 18a. cikk (5) bekezdésében említett hajók jegyzéke”.

               12.

               A határozat következő melléklettel egészül ki:„
                  VI. MELLÉKLET
                  A 18a. cikk (7) bekezdésében említett hajók jegyzéke
               ”.
         2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2017. szeptember 14-én.

            a Tanács részéről

            az elnök

         A. ANVELT

      (1)  HL L 141., 2016.5.28., 79. o.


title: 2010/282/: A Tanács határozata ( 2010. január 19. ) az Ausztriában fennálló túlzott hiányról

text:
               21.5.2010

               HU

               Az Európai Unió Hivatalos Lapja

               L 125/32

         A TANÁCS HATÁROZATA
   (2010. január 19.)
   az Ausztriában fennálló túlzott hiányról
   (2010/282/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (6) bekezdésére, összefüggésben annak 126. cikke (13) bekezdésével és 136. cikkével,
   tekintettel a Bizottság javaslatára,
   tekintettel az Ausztria által tett észrevételekre,
   mivel:

               (1)

               Az Európai Unió működéséről szóló szerződés 126. cikkének (1) bekezdése szerint a tagállamoknak kerülniük kell a túlzott költségvetési hiányt.

               (2)

               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.

               (3)

               Az Európai Unió működéséről szóló szerződés 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja hogy a túlzott hiány fennállását határozatban kell megállapítani. A 1467/97/EK rendelet állapítja meg az Európai Közösséget létrehozó szerződés 104. cikke – az időközben az Európai Unió működéséről szóló szerződés 126. cikke – végrehajtására vonatkozó rendelkezéseket. Az Európai Unió működéséről szóló szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 479/2009/EK tanácsi rendelet (2) megállapítja az említett jegyzőkönyv rendelkezéseinek alkalmazására vonatkozó részletes szabályokat és meghatározásokat.

               (4)

               A Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.

               (5)

               Az Európai Közösséget létrehozó szerződés 104. cikkének (5) bekezdése – az időközben az Európai Unió működéséről szóló szerződés 126. cikkének (5) bekezdése – értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. Az Európai Közösséget létrehozó szerződés 104. cikkének (3) bekezdése – az időközben az Európai Unió működéséről szóló szerződés 126. cikkének (3) bekezdése – szerinti jelentését, valamint összhangban az Európai Közösséget létrehozó szerződés 104. cikke (4) bekezdésével – az időközben az Európai Unió működéséről szóló szerződés 126. cikkének (4) bekezdésével –, a Gazdasági és Pénzügyi Bizottság véleményét figyelembe véve, a Bizottság megállapította, hogy Ausztriában túlzott hiány áll fenn. Ezért a Bizottság 2009. november 11-én Ausztria vonatkozásában ennek megfelelő véleményt terjesztett a Tanács elé (3).

               (6)

               Az Európai Unió működéséről szóló szerződés 126. cikkének (6) szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Ausztria esetében ez az általános értékelés ebben a határozatban rögzített megállapításokat eredményezi.

               (7)

               Az osztrák hatóságok által 2009 októberében szolgáltatott adatok alapján az osztrák államháztartási hiány 2009-ben a GDP 3,9 %-a lesz, tehát túllépi a GDP 3 %-ában meghatározott referenciaértéket, és ahhoz nem marad közel. A Bizottság szolgálatainak 2009. őszi előrejelzése szerint a referenciaérték tervezett túllépése a Szerződés, valamint a Stabilitási és Növekedési Paktum értelmében kivételesnek tekinthető, és elsősorban a Szerződés és a Stabilitási és Növekedési Paktum feltételeinek megfelelő jelentős mértékű gazdasági visszaesés eredménye. A Bizottság szolgálatainak 2009. őszi előrejelzése szerint az osztrák reál-GDP 2009-ben erősen, 3,7 %-kal zsugorodik. A visszaesés az exportorientált feldolgozóipar magánberuházásainak és külföldi forgalmának a hirtelen csökkenését tükrözi, ami viszont a globális pénzügyi és gazdasági válságra vezethető vissza, különösen a fő kereskedelmi partnerek (euroövezet, Közép- és Kelet-Európa) sokkal alacsonyabb növekedési kilátásaira. A referenciaérték tervezett túllépése továbbá nem tekinthető átmenetinek. A Bizottság szolgálatainak 2009. őszi előrejelzése szerint az idei évben hozott költségvetési intézkedéseket figyelembe véve a hiány 2010-ben 5,5 %-ra nő, 2011-ben pedig 5,3 %-ra csökken, változatlan politikát feltételezve. A Szerződés hiányra vonatkozó kritériuma nem teljesül.

               (8)

               Az osztrák hatóságok által 2009 októberében szolgáltatott adatok alapján a bruttó államadósság aránya 2008 óta meghaladja a GDP 60 %-ában meghatározott referenciaértéket, 2009-ben a tervek szerint a GDP 68,2 %-a lesz. A Bizottság szolgálatainak 2009. őszi előrejelzése szerint a GDP-arányos adósságráta ezután tovább nő, 2010-ben 73,9 %-ra, 2011-ben pedig 77 %-ra. A Szerződés és a Stabilitási és Növekedési Paktum értelmében az adósságarány nem tekinthető elegendő mértékben csökkenőnek, és a referenciaértékhez kielégítő ütemben közelítőnek. A Szerződés adósságra vonatkozó kritériuma nem teljesül.

               (9)

               Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe az Európai Unió működéséről szóló szerződés 126. cikkének (6) bekezdése szerint túlzott hiány fennállását megállapító tanácsi határozatban, ha a kettős feltétel – vagyis hogy a hiány közel marad a referenciaértékhez és a referenciaérték túllépése átmeneti – teljes mértékben teljesül. Ausztria esetében ez a kettős feltétel nem teljesül, ezért az ezen határozathoz vezető lépések során érdemleges tényezők figyelembevételére nem kerül sor,

         ELFOGADTA EZT A HATÁROZATOT:
   1. cikk
   Az általános értékelésből következik, hogy Ausztriában túlzott hiány áll fenn.
   2. cikk
   Ennek a határozatnak a címzettje az Osztrák Köztársaság.

      Kelt Brüsszelben, 2010. január 19-én.

            a Tanács részéről

            az elnök

         E. SALGADO

      (1)  HL L 209., 1997.8.2., 6. o.

      (2)  HL L 145., 2009.6.10., 1. o.

      (3)  Az Ausztriára vonatkozó, a túlzott hiány esetén követendő eljáráshoz kapcsolódó valamennyi dokumentum a következő weboldalon található: http://ec.europa.eu/economy_finance/netstartsearch/pdfsearch/pdf.cfm?mode = _m2


title: 2006/281/EK,Euratom: A tagállamok kormányképviselőinek határozata ( 2006. április 6. ) az Európai Közösségek Bírósága bíráinak és főtanácsnokainak kinevezéséről

text:
               13.4.2006

               HU

               Az Európai Unió Hivatalos Lapja

               L 104/39

      A TAGÁLLAMOK KORMÁNYKÉPVISELŐINEK HATÁROZATA

   (2006. április 6.)
   az Európai Közösségek Bírósága bíráinak és főtanácsnokainak kinevezéséről
   (2006/281/EK, Euratom)
   AZ EURÓPAI KÖZÖSSÉGEK TAGÁLLAMAINAK KORMÁNYKÉPVISELŐI,
   tekintettel az Európai Közösséget létrehozó szerződésre és különösen annak 223. cikkére,
   tekintettel az Európai Atomenergia-közösséget létrehozó szerződésre és különösen annak 139. cikkére,
   mivel:

               (1)

               Peter JANN, Christiaan TIMMERMANS, Konrad SCHIEMANN, Jiří MALENOVSKÝ, Jean-Pierre PUISSOCHET, Ninon COLNERIC és Stig VON BAHR, Antonio TIZZANO, José Narciso DA CUNHA RODRIGUES, Pranas KŪRIS, George ARESTIS, Anthony BORG BARTHET, Egils LEVITS, az Európai Közösségek Bírósága bíráinak, valamint Christine STIX-HACKL és Philippe LÉGER, Leendert GEELHOED és Paolo MENGOZZI, a Bíróság főtanácsnokainak hivatali ideje 2006. október 6-án lejár.

               (2)

               Az Európai Közösségek Bíróságának részleges megújítása szükséges a 2006. október 7. és 2012. október 6. közötti időtartamra. Javaslat hiányában azonban egy bíró kinevezésére csak egy későbbi időpontban kerülhet sor,

         A KÖVETKEZŐKÉPPEN HATÁROZNAK:
   1. cikk
   (1)   Az Európai Közösségek Bíróságának bíráivá a 2006. október 7. és 2012. október 6. közötti időtartamra a következő személyek kerülnek kinevezésre:

               George ARESTIS

               Jean-Claude BONICHOT

               Anthony BORG BARTHET

               José Narciso DA CUNHA RODRIGUES

               Peter JANN

               Pranas KŪRIS

               Monsieur Egils LEVITS

               Madame Pernilla LINDH

               Jiří MALENOVSKÝ

               Christiaan TIMMERMANS

               Antonio TIZZANO

               Konrad SCHIEMANN

         (2)   Az Európai Közösségek Bíróságának főtanácsnokaivá a 2006. október 7. és 2012. október 6. közötti időtartamra a következő személyek kerülnek kinevezésre:

               Yves BOT

               Ján MAZÁK

               Paolo MENGOZZI

               Verica TRSTENJAK

         2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2006. április 6-án.

            az elnök

         G. WOSCHNAGG


title: A Tanács (EU) 2015/1289 határozata (2015. július 13.) a költségvetési hiányra vonatkozó adatoknak a Valenciai Autonóm Közösségen belüli manipulálása miatt a Spanyolország által fizetendő pénzbírság kiszabásáról

text:
               28.7.2015

               HU

               Az Európai Unió Hivatalos Lapja

               L 198/19

         A TANÁCS (EU) 2015/1289 HATÁROZATA
   (2015. július 13.)
   a költségvetési hiányra vonatkozó adatoknak a Valenciai Autonóm Közösségen belüli manipulálása miatt a Spanyolország által fizetendő pénzbírság kiszabásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a költségvetési felügyelet euroövezetbeli eredményes érvényesítéséről szóló, 2011. november 16-i 1173/2011/EU európai parlamenti és tanácsi rendeletre (1) és különösen annak 8. cikke (1) bekezdésére,
   tekintettel a költségvetési felügyelet euroövezetbeli eredményes érvényesítéséről szóló 1173/2011/EU európai parlamenti és tanácsi rendeletben foglaltak szerint a statisztikák manipulálásával kapcsolatos vizsgálatokról és pénzbírságokról szóló, 2012. június 29-i 2012/678/EU felhatalmazáson alapuló bizottsági határozatra (2),
   tekintettel a spanyolországi statisztikák manipulálásával kapcsolatos, 1173/2011/EU rendelet szerinti vizsgálatról szóló, 2015. május 7-én elfogadott bizottsági jelentésre,
   tekintettel az Európai Bizottság ajánlására,
   mivel:

               (1)

               Az Európai Unió működéséről szóló szerződés (EUMSZ) 126. cikkének (1) bekezdése szerint a tagállamoknak kerülniük kell a túlzott költségvetési hiányt. Az EUMSZ 121. és 126. cikke, vagy a Szerződésekhez csatolt, a túlzott hiány esetén követendő eljárásról szóló 12. jegyzőkönyv alkalmazása szempontjából lényeges, költségvetési hiányra és államadósságra vonatkozó adatok az Unió gazdaságpolitikai koordinációjának alapvető bemeneti forrásai.

               (2)

               Az euroövezetbeli költségvetési felügyelet érvényesítésének javítása és az elrettentés érdekében a Tanács a Bizottság ajánlása alapján eljárva pénzbírságot szabhat ki a költségvetési hiányra és az államadósságra vonatkozó adatok – akár szándékosan, akár súlyos gondatlanságból történő – valótlan bemutatásáért felelős tagállamra.

               (3)

               A Bizottság 2014. július 11-én a spanyolországi statisztikák manipulálásával kapcsolatos, 1173/2011/EU rendelet szerinti vizsgálatot indított. A 2012/678/EU felhatalmazáson alapuló bizottsági határozat értelmében Spanyolország 2015. február 19-én felkérést kapott arra, hogy tegye meg észrevételeit a vizsgálat előzetes megállapításai kapcsán. Spanyolország időben megküldte az előzetes megállapításokra vonatkozó írásos észrevételeit.

               (4)

               A Bizottság 2015. május 7-én a Spanyolország által megküldött észrevételeket is figyelembe véve jelentést fogadott el a spanyolországi statisztikák manipulálásával kapcsolatos, 1173/2011/EU rendelet szerinti vizsgálatról.

               (5)

               Jelentésében a Bizottság megállapította, hogy Spanyolország államháztartási szektorának egyik szerve, a Valenciai Autonóm Közösség regionális számvevőszéke az egészségügyi kiadások nemzeti számlákban való rögzítésének elmulasztásával és az eredményszemléletű elszámolás elvének figyelmen kívül hagyásával összefüggésben súlyosan gondatlanul járt el, így a Bizottság (Eurostat) 2012 márciusában téves adatokat kapott Spanyolország költségvetési hiányáról. A Bizottság megállapításai alapján indokolt arra következtetni, hogy a hiányra vonatkozó adatok súlyos gondatlanságból eredő valótlan bemutatására 2012 márciusában került sor, amikor Spanyolország téves adatokat szolgáltatott az Eurostatnak. Ezen elemek alapján pénzbírság kiszabása indokolt.

               (6)

               A pénzbírság összege nem haladhatja meg Spanyolország 2014. évi bruttó hazai termékének 0,2 %-át.

               (7)

               A kiszabandó pénzbírság referenciaösszegét azon nagyobb hatás 5 %-aként kell meghatározni, amelyet a valótlan bemutatás a túlzott hiány esetén követendő eljárás (a továbbiakban: túlzotthiány-eljárás) szerinti adatszolgáltatás releváns évei tekintetében Spanyolország államháztartási hiányára gyakorol. Spanyolország által a túlzotthiány-eljárás keretében 2012 áprilisában jelentett kiadási adatokat 1,893 milliárd EUR-val kellett korrigálni. A referenciaösszeget így 94,65 millió EUR-ban kell meghatározni.

               (8)

               A 2012/678/EU felhatalmazáson alapuló bizottsági határozat 14. cikke (3) bekezdésének a) pontja szerinti kritériumok tekintetében a Bizottság jelentésében megállapította, hogy Spanyolország egészének költségvetési hiányára gyakorolt hatás korlátozottsága miatt az adatok valótlan bemutatása nem gyakorolt jelentős hatást az Unió megerősített gazdasági kormányzásának működésére. Emellett megállapítja, hogy a helyes adatok bejelentésére röviddel a Spanyolország költségvetési hiányára vonatkozó helytelen adatok 2012. áprilisi közzététele után sor került, és így a Spanyolország költségvetési hiányára vonatkozó adat korrekciója még 2012-ben megvalósulhatott. Ezen elemek alapján a pénzbírság összegének csökkentése indokolt.

               (9)

               A 2012/678/EU felhatalmazáson alapuló bizottsági határozat 14. cikke (3) bekezdésének b) pontja szerinti kritériumok tekintetében a Bizottság jelentésében megállapította, hogy a valótlan bemutatás súlyos gondatlanságból ered. E tekintetben nincs szükség a pénzbírság összegének módosítására.

               (10)

               A 2012/678/EU felhatalmazáson alapuló bizottsági határozat 14. cikke (3) bekezdésének c) pontja szerinti kritériumok tekintetében a Bizottság jelentésében megállapította, hogy az adatok valótlan bemutatását lényegében Spanyolország államháztartási szektorának egyik szerve idézte elő. Ezen elemek alapján a pénzbírság összegének csökkentése indokolt.

               (11)

               A 2012/678/EU felhatalmazáson alapuló bizottsági határozat 14. cikke (3) bekezdésének d) pontja szerinti kritériumok tekintetében a Bizottság jelentésében megállapította, hogy a tagállam pénzbírságra esetlegesen okot adó releváns cselekményei azok, amelyekre 2011. december 13., vagyis az 1173/2011/EU rendelet hatálybalépése és a vizsgálat indítása, vagyis 2014. július 11. között került sor. Megállapította továbbá azt is, hogy a helyetelenül bejelentett, hiányra vonatkozó adatokat a túlzotthiány-eljárással összefüggő 2012. októberi adatszolgáltatás felülvizsgálata keretében kijavították. A valótlan bemutatás időtartama tekintetében nincs szükség a pénzbírság összegének módosítására.

               (12)

               A 2012/678/EU felhatalmazáson alapuló bizottsági határozat 14. cikke (3) bekezdésének e) pontja szerinti kritériumok tekintetében a Bizottság jelentésében megállapította, hogy a spanyol statisztikai hivatalok és az érintett szervek a vizsgálat során valamennyien nagymértékben együttműködő magatartást tanúsítottak. Ezen elemek alapján a pénzbírság összegének csökkentése indokolt.

               (13)

               E körülmények figyelembevételével a Spanyolországra kiszabandó pénzbírság összegét 18,93 millió EUR-ban indokolt meghatározni,

         ELFOGADTA EZT A HATÁROZATOT:
   1. cikk
   A Tanács 18,93 millió EUR összegű pénzbírságot szab ki Spanyolországra a költségvetési hiányra vonatkozó adatok súlyos gondatlanságból eredő valótlan bemutatása miatt, amint azt a spanyolországi statisztikák manipulálásával kapcsolatos, 1173/2011/EU rendelet szerinti vizsgálatról szóló európai bizottsági jelentés meghatározza.
   2. cikk
   Ennek a határozatnak a Spanyol Királyság a címzettje.

      Kelt Brüsszelben, 2015. július 13-án.

            a Tanács részéről

            az elnök

         F. ETGEN

      (1)  HL L 306., 2011.11.23., 1. o.

      (2)  HL L 306., 2012.11.6., 21. o.


title: A tagállamok kormányai képviselőinek (EU, Euratom) 2017/620 határozata (2017. március 29.) a Törvényszék egy bírájának kinevezéséről

text:
               1.4.2017

               HU

               Az Európai Unió Hivatalos Lapja

               L 89/9

         A TAGÁLLAMOK KORMÁNYAI KÉPVISELŐINEK (EU, Euratom) 2017/620 HATÁROZATA
   (2017. március 29.)
   a Törvényszék egy bírájának kinevezéséről
   AZ EURÓPAI UNIÓ TAGÁLLAMAI KORMÁNYAINAK KÉPVISELŐI,
   tekintettel az Európai Unióról szóló szerződésre és különösen annak 19. cikkére,
   tekintettel az Európai Unió működéséről szóló szerződésre és különösen annak 254. és 255. cikkére,
   tekintettel az Európai Atomenergia-közösséget létrehozó szerződésre és különösen annak 106a. cikke (1) bekezdésére,
   mivel:

               (1)

               Az Európai Unió Bíróságának alapokmányáról szóló, az (EU, Euratom) 2015/2422 európai parlamenti és tanácsi rendelettel (1) módosított 3. jegyzőkönyv 48. cikke előírja, hogy a Törvényszék 2016. szeptember 1-jétől 47 bíróból áll. Az említett rendelet 2. cikkének b) pontja oly módon határozza meg a további hét bíró hivatali idejét, hogy a szóban forgó hivatali idő vége összhangban legyen a Törvényszék 2019. szeptember 1-jén és 2022. szeptember 1-jén esedékes részleges megújításával.

               (2)

               Az említettek értelmében a kormányok Colm MAC EOCHAIDH-et jelölték a Törvényszék egy további bírói tisztségének betöltésére.

               (3)

               Az Európai Unió működéséről szóló szerződés 255. cikke alapján létrehozott bizottság véleményt nyilvánított arról, hogy Colm MAC EOCHAIDH alkalmas-e a bírói feladatoknak a Törvényszéken történő ellátására.

               (4)

               Colm MAC EOCHAIDH-et az e határozat hatálybalépésétől a 2019. augusztus 31-ig tartó időszakra ki kell nevezni a Törvényszék bírájává,

         ELFOGADTÁK EZT A HATÁROZATOT:
   1. cikk
   A tagállamok kormányainak képviselői Colm MAC EOCHAIDH-et az e határozat hatálybalépésétől a 2019. augusztus 31-ig tartó időszakra a Törvényszék bírájává nevezik ki.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2017. március 29-én.

            az elnök

         M. BONNICI

      (1)  Az Európai Parlament és a Tanács (EU, Euratom) 2015/2422 rendelete (2015. december 16.) az Európai Unió Bíróságának alapokmányáról szóló 3. jegyzőkönyv módosításáról (HL L 341., 2015.12.24., 14. o.).


title: A Tanács (EU) 2016/946 határozata (2016. június 9.) a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló (EU) 2015/1523 határozat 9. cikkével, valamint az (EU) 2015/1601 határozat 9. cikkével összhangban a nemzetközi védelem területén Svédország érdekében elfogadott átmeneti intézkedések megállapításáról

text:
               15.6.2016

               HU

               Az Európai Unió Hivatalos Lapja

               L 157/23

         A TANÁCS (EU) 2016/946 HATÁROZATA
   (2016. június 9.)
   a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló (EU) 2015/1523 határozat 9. cikkével, valamint az (EU) 2015/1601 határozat 9. cikkével összhangban a nemzetközi védelem területén Svédország érdekében elfogadott átmeneti intézkedések megállapításáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 78. cikke (3) bekezdésére,
   tekintettel az Európai Bizottság javaslatára,
   tekintettel az Európai Parlament véleményére (1),
   mivel:

               (1)

               Az Európai Unió működéséről szóló szerződés (EUMSZ) 78. cikkének (3) bekezdése értelmében, ha egy vagy több tagállam olyan szükséghelyzettel szembesül, amelyet harmadik országok állampolgárainak hirtelen beáramlása jellemez, a Tanács a Bizottság javaslata alapján, az Európai Parlamenttel folytatott konzultációt követően az érintett tagállam vagy tagállamok érdekében átmeneti intézkedéseket fogadhat el.

               (2)

               Az EUMSZ 80. cikke értelmében az Unió határellenőrzéssel, menekültüggyel és bevándorlással kapcsolatos politikáira és azok végrehajtására a szolidaritás és a felelősség tagállamok közötti igazságos elosztásának elve az irányadó, és az Unió e területen elfogadott jogi aktusaiban megfelelő módon rendelkezni kell ennek az elvnek az alkalmazásáról.

               (3)

               A Tanács az EUMSZ 78. cikkének (3) bekezdése alapján két határozatot fogadott el, amelyek a nemzetközi védelem területén Olaszország és Görögország érdekében átmeneti intézkedéseket állapítottak meg. Az (EU) 2015/1523 tanácsi határozat (2) értelmében 40 000 nemzetközi védelmet kérelmezőt kell áthelyezni Olaszországból és Görögországból más tagállamokba. Az (EU) 2015/1601 tanácsi határozat (3) értelmében 120 000 nemzetközi védelmet kérelmezőt kell áthelyezni Olaszországból és Görögországból más tagállamokba.

               (4)

               Az (EU) 2015/1523 határozat 9. cikke és az (EU) 2015/1601 határozat 9. cikke kimondja, hogy ha egy tagállam olyan szükséghelyzettel szembesül, amelyet harmadik országok állampolgárainak hirtelen beáramlása jellemez, az EUMSZ 78. cikkének (3) bekezdése alapján a Tanács a Bizottság javaslata alapján, az Európai Parlamenttel folytatott konzultációt követően átmeneti intézkedéseket fogadhat el az érintett tagállam érdekében. Ezen intézkedések közé tartozhat adott esetben az adott tagállam által az említett határozatok alapján történő áthelyezésben való részvétel felfüggesztése, valamint esetleges kompenzációs intézkedések biztosítása Olaszország és Görögország számára.

               (5)

               Svédország olyan szükséghelyzettel szembesül, amelyet harmadik országok állampolgárainak a migrációs áramlások jelentős megváltozása miatti hirtelen, az ország területére irányuló beáramlása jellemez. 2015. december 8-án Svédország hivatalosan kérte az (EU) 2015/1523 és az (EU) 2015/1601 határozat értelmében rá rótt kötelezettségek felfüggesztését.

               (6)

               Az Unió határain észlelt szabálytalan határátlépések és az Európában zajló másodlagos migrációs mozgások területén tapasztalt jelentős növekedés következtében Svédországban ugrásszerűen megnőtt a nemzetközi védelem iránti kérelmek száma, amelyeket főként olyan személyek nyújtottak be, akik Olaszországon és Görögországon keresztül léptek be az Unió területére.

               (7)

               Az Eurostat adatai megerősítik, hogy Svédországban a nemzetközi védelmet kérelmezők száma ugrásszerűen emelkedett. A nemzetközi védelmet kérelmezők száma a 2014. január 1-je és október 31-e közötti időszakban regisztrált 68 245 főről a 2015. január 1-je és október 31-e közötti időszakra több mint 60 %-kal, 112 040 főre nőtt.

               (8)

               Az utóbbi időben havi szinten még tovább emelkedett a nemzetközi védelmet kérelmezők száma: augusztus (11 735 kérelmező) és szeptember (24 261 kérelmező) között megkétszereződött, 2015 októberében pedig elérte a 39 055 főt (ez a szeptemberi adatokhoz képest 61 %-os növekedés).

               (9)

               Svédországban 2015-ben a nemzetközi védelmet kérelmezők lakosságarányos száma (egymillió lakosra vetítve 11 503 kérelmező) jelentősen meghaladta az Unió más tagállamaiban jellemző számot.

               (10)

               Svédországot a kísérő nélküli kiskorúak számában az utóbbi időben beállt számottevő növekedés is nehéz helyzet elé állítja, mivel a kérelmezők egynegyede kísérő nélküli kiskorúnak vallja magát.

               (11)

               A jelenlegi helyzet igen jelentős terhet ró a svéd menekültügyi és migrációs rendszerre, mely súlyos következményekkel jár a fogadási körülmények, valamint a menekültügyi és migrációs rendszer kérelmekkel kapcsolatos ügyintézési képessége tekintetében. A Svédországra nehezedő jelentős nyomás enyhítése érdekében Svédország (EU) 2015/1523 és (EU) 2015/1601 határozatban megállapított áthelyezési céltagállami kötelezettségeit egy évre fel kell függeszteni.

               (12)

               Svédország kötelezettségeinek felfüggesztését adott esetben ki kell egészíteni az Európai Menekültügyi Támogatási Hivatal (EASO) és más érintett ügynökségek által koordinált operatív támogató intézkedésekkel.

               (13)

               Svédországnak be kell nyújtania egy ütemtervet a Tanácsnak és a Bizottságnak, melyben meghatározza, hogy milyen intézkedésekkel fogja biztosítani menekültügyi és migrációs rendszerének eredményes működését, valamint a felfüggesztés hatályvesztését követően az (EU) 2015/1523 és az (EU) 2015/1601 határozat szerinti kötelezettségeinek újbóli teljesítését.

               (14)

               Mivel e határozat céljait a tagállamok nem tudják kielégítően megvalósítani, az Unió szintjén azonban az intézkedés terjedelme és hatásai miatt e célok jobban megvalósíthatók, az Unió intézkedéseket hozhat az Európai Unióról szóló szerződés (EUSZ) 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a határozat nem lépi túl az e célok eléréséhez szükséges mértéket.

               (15)

               Ez a határozat tiszteletben tartja az Európai Unió Alapjogi Chartája által elismert alapvető jogokat és szem előtt tartja az abban rögzített elveket.

               (16)

               Az EUSZ-hez és az EUMSZ-hez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban, az említett jegyzőkönyv 4. cikkének sérelme nélkül, ezek a tagállamok nem vesznek részt ennek a határozatnak az elfogadásában, az rájuk nézve nem kötelező és nem alkalmazandó.

               (17)

               Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikkével összhangban Dánia nem vesz részt ennek a határozatnak az elfogadásában, az rá nézve nem kötelező és nem alkalmazandó.

               (18)

               A helyzet sürgősségére tekintettel indokolt, hogy ez a határozat az Európai Unió Hivatalos Lapjában való kihirdetését követő napon lépjen hatályba,

         ELFOGADTA EZT A HATÁROZATOT:
   1. cikk
   Tárgy
   Ez a határozat átmeneti intézkedéseket állapít meg a nemzetközi védelem területén Svédország érdekében azzal a céllal, hogy támogassa egy olyan szükséghelyzet hatékonyabb kezelésében, amelyet harmadik országok állampolgárainak hirtelen beáramlása jellemez.
   2. cikk
   Az (EU) 2015/1523 és az (EU) 2015/1601 határozatban megállapított kötelezettségek felfüggesztése
   Svédország (EU) 2015/1523 és (EU) 2015/1601 határozatban megállapított áthelyezési céltagállami kötelezettségeit 2017. június 16-ig fel kell függeszteni.
   3. cikk
   A Svédországnak nyújtott operatív támogatás
   Annak érdekében, hogy Svédország jobban tudja kezelni a menekültügyi és migrációs rendszerére nehezedő rendkívüli nyomást, Svédország adott esetben operatív támogatást kap az EASO és adott esetben más érintett ügynökségek által koordinált, releváns tevékenységeken keresztül.
   4. cikk
   Svédország által meghozandó, kiegészítő intézkedések
   Svédország 2016. július 16-ig benyújt egy ütemtervet a Tanácsnak és a Bizottságnak, melyben meghatározza, hogy milyen intézkedésekkel fogja biztosítani menekültügyi és migrációs rendszerének eredményes működését, valamint a 2. cikkben említett felfüggesztés hatályvesztését követően az (EU) 2015/1523 és az (EU) 2015/1601 határozat szerinti kötelezettségeinek újbóli teljesítését.
   5. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Luxembourgban, 2016. június 9-én.

            a Tanács részéről

            az elnök

         G.A. VAN DER STEUR

      (1)  2016. május 26-i vélemény (a Hivatalos Lapban még nem tették közzé).

      (2)  A Tanács (EU) 2015/1523 határozata (2015. szeptember 14.) a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 239., 2015.9.15., 146. o.).

      (3)  A Tanács (EU) 2015/1601 határozata (2015. szeptember 22.) a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 248., 2015.9.24., 80. o.).


title: 2014/494/EU: A Tanács határozata ( 2014. június 16. ) az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásnak az Európai Unió nevében történő aláírásáról és ideiglenes alkalmazásáról

text:
               30.8.2014

               HU

               Az Európai Unió Hivatalos Lapja

               L 261/1

         A TANÁCS HATÁROZATA
   (2014. június 16.)
   az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásnak az Európai Unió nevében történő aláírásáról és ideiglenes alkalmazásáról
   (2014/494/EU)
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak az Európai Unió működéséről szóló szerződés 218. cikke (5) bekezdésével és 218. cikke (8) bekezdésének második albekezdésével együtt értelmezett 37. cikkére és 31. cikkének (1) bekezdésére,
   tekintettel az Európai Unió működéséről szóló szerződésre és különösen annak 218. cikke (5) bekezdésével és 218. cikke (8) bekezdésének második albekezdésével együtt értelmezett 217. cikkére, valamint 218. cikkének (7) bekezdésére,
   tekintettel az Európai Bizottság javaslatára,
   mivel:

               (1)

               2010. május 10-én a Tanács felhatalmazta a Bizottságot, hogy tárgyalásokat kezdjen Grúziával a partnerségi és együttműködési megállapodást (1) felváltó, az Unió és Grúzia közötti új megállapodás megkötése céljából.

               (2)

               Figyelembe véve a felek közötti szoros történelmi köteléket és a fokozatosan elmélyülő kapcsolatokat, valamint azon szándékukat, hogy ambiciózus és innovatív módon megerősítsék és elmélyítsék kapcsolataikat, az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásra (a továbbiakban: a megállapodás) irányuló tárgyalások a megállapodás 2013. november 29-i parafálásával sikeresen lezárultak.

               (3)

               A megállapodást az Unió nevében alá kell írni és egy részét hatálybalépése előtt – a megállapodás 431. cikkének megfelelően – ideiglenesen alkalmazni kell a megkötéséhez szükséges eljárások befejezéséig.

               (4)

               A megállapodás egyes részeinek ideiglenes alkalmazása nem érinti az Unió és tagállamai közötti, a Szerződések szerinti hatáskörmegosztást.

               (5)

               Az Európai Unió működéséről szóló szerződés 218. cikkének (7) bekezdése szerint helyénvaló, hogy a Tanács felhatalmazza a Bizottságot a megállapodás módosításainak jóváhagyására, amelyeket a megállapodás 408. cikke (4) bekezdésében meghatározottaknak megfelelően a kereskedelmi formációban ülésező Társulási Bizottság fogad el – a megállapodás 179. cikkének megfelelően – a földrajzi árujelzőkkel foglalkozó albizottság javaslata alapján.

               (6)

               Helyénvaló megállapítani az olyan földrajzi árujelzők oltalmára irányuló megfelelő eljárásokat, amelyek a megállapodás értelmében oltalom alá kerülnek.

               (7)

               A megállapodás nem értelmezhető úgy, mint amely olyan jogokat biztosít vagy kötelezettségeket ír elő, amelyekre az uniós és tagállami bíróságok és törvényszékek előtt közvetlenül hivatkozni lehet,

         ELFOGADTA EZT A HATÁROZATOT:
   1. cikk
   (1)   A Tanács jóváhagyja az egyrészről az Európai Unió, az Európai Atomenergia-közösség és tagállamaik, másrészről Grúzia közötti társulási megállapodásnak az aláírását, feltételezve a megállapodás későbbi megkötését.
   (2)   A megállapodás szövegét csatolták e határozathoz.
   2. cikk
   A Tanács elnöke felhatalmazást kap, hogy kijelölje a megállapodásnak az Unió nevében történő aláírására jogosult személy(eke)t.
   3. cikk
   (1)   A megállapodás hatálybalépéséig, összhangban annak 431. cikkével és feltételezve az abban előírt értesítések megtételét, a megállapodás következő részeit ideiglenesen alkalmazni kell az Unió és Grúzia között, de csak annyiban, amennyiben uniós hatáskörbe tartozó kérdéseket érintenek, beleértve a közös kül- és biztonságpolitika kidolgozására és végrehajtására vonatkozó uniós hatáskörbe tartozó kérdéseket is:

               a)

               I. cím,

               b)

               II. cím: 3 és 4. cikk és 7–9. cikk,

               c)

               III. cím: 13. és 16. cikke

               d)

               IV. cím (a 151. cikk kivételével, amennyiben az a szellemitulajdon-jogok büntetőjogi jogérvényesítésére vonatkozik; valamint a 223. és 224. cikk kivételével, amennyiben azok a tagállami szintű közigazgatási eljárásokra, felülvizsgálatra vagy fellebbezésre vonatkoznak),

               e)

               V. cím: 285. és 291. cikke

               f)

               VI. cím: 1. fejezet (a 293. cikk a) és e) pontja, valamint a 294. cikk (2) bekezdésének a) és b) pontja kivételével), a 2. fejezet (a 298. cikk k) pontja kivételével), a 3. fejezet (a 302. cikk kivételével), a 7. és a 10. fejezet (a 333. cikk i) pontja kivételével), a 11. fejezet (a 338. cikk b) pontja és a 339. cikk kivételével), a 13., a 20. és a 23. fejezet, valamint a 312., a 319., a 327., a 354. és a 357. cikk,

               g)

               VII. cím,

               h)

               VIII. cím a 423. cikk (1) bekezdése kivételével, amennyiben e cím rendelkezései – az e bekezdésben meghatározottak szerint – e megállapodás ideiglenes alkalmazásának biztosítására korlátozódnak,

               i)

               II–XXXI. és XXXIV. melléklet, valamint az I–IV. jegyzőkönyv.

         (2)   A Tanács Főtitkársága az ideiglenes alkalmazás kezdetének időpontjáról szóló értesítést tesz közzé az Európai Unió Hivatalos Lapjában.
   4. cikk
   A megállapodás 179. cikkének alkalmazása során az Unió nevében a Bizottság hagyja jóvá a megállapodásnak a földrajzi árujelzőkkel foglalkozó albizottság határozatai révén történő módosításait. Ha valamely földrajzi árujelzőre vonatkozó kifogást követően az érdekelt felek nem tudnak megállapodni, akkor azzal kapcsolatban a Bizottság az 1151/2012/EU európai parlamenti és tanácsi rendelet 57. cikkének (2) bekezdésében megállapított eljárás alapján álláspontot fogad el (2).
   5. cikk
   (1)   A megállapodás IV. címe 9. fejezetének „Földrajzi árujelzők” című 3. alszakasza szerint oltalom alatt álló elnevezéseket bármely olyan gazdasági szereplő használhatja, amely az adott leírásnak megfelelő mezőgazdasági terméket, élelmiszert, bort, ízesített bort vagy szeszes italt forgalmaz.
   (2)   A megállapodás 175. cikkének megfelelően a tagállamok és az Unió intézményei valamely érdekelt fél kérésére is érvényesítik a megállapodás 170–174. cikkében meghatározott oltalmat.
   6. cikk
   A megállapodás nem értelmezhető úgy, mint amely olyan jogokat biztosít vagy kötelezettségeket ír elő, amelyekre az uniós és tagállami bíróságok és törvényszékek előtt közvetlenül hivatkozni lehet.
   7. cikk
   Ez a határozat az elfogadását követő napon lép hatályba.

      Kelt Luxembourgban, 2014. június 16-án.

            a Tanács részéről

            az elnök

         G. KARASMANIS

      (1)  Partnerségi és együttműködési megállapodás egyrészről az Európai Közösségek és tagállamai, és másrészről Grúzia között (HL L 205., 1999.8.4., 1. o., magyar nyelvű különkiadás, 11. fejezet, 55. kötet, 3. o.).

      (2)  Az Európai Parlament és a Tanács 2012. november 21-i 1151/2012/EU rendelete a mezőgazdasági termékek és az élelmiszerek minőségrendszereiről (HL L 343., 2012.12.14., 1. o.).


title: A Bizottság határozata ( 2009. december 17. ) az Unióból exportált és Bourgas kikötőjén keresztül szállított élő szarvasmarhafélék szállítási körülményeinek ellenőrzéséről és nyomon követéséről szóló, Bulgária által benyújtott nemzeti program, valamint a 2010-re vonatkozó uniós pénzügyi hozzájárulás jóváhagyásáról (az értesítés a C(2009) 10004. számú dokumentummal történt)

text:
               18.12.2009

               HU

               Az Európai Unió Hivatalos Lapja

               L 336/52

      A BIZOTTSÁG HATÁROZATA

   (2009. december 17.)
   az Unióból exportált és Bourgas kikötőjén keresztül szállított élő szarvasmarhafélék szállítási körülményeinek ellenőrzéséről és nyomon követéséről szóló, Bulgária által benyújtott nemzeti program, valamint a 2010-re vonatkozó uniós pénzügyi hozzájárulás jóváhagyásáról
   (az értesítés a C(2009) 10004. számú dokumentummal történt)
   (Csak a bolgár nyelvű szöveg hiteles)
   (2009/979/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 37. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) (a továbbiakban: költségvetési rendelet) és különösen annak 75. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendeletre (3) (a továbbiakban: végrehajtási szabályok) és különösen annak 90. cikkére,
   mivel:

               (1)

               A 2009/470/EK határozat megállapítja az állat-egészségügyi kiadásokhoz nyújtott közösségi pénzügyi hozzájárulásra irányadó eljárásokat.

               (2)

               A 2009/470/EK határozat 37. cikkének (1) bekezdése előírja, hogy ha egy tagállam azt tapasztalja, hogy strukturális vagy földrajzi szempontból az élő állatok belső piacának működésével összefüggésben bevezetett ellenőrzési stratégia megvalósítása személyzeti vagy infrastrukturális problémákba ütközik, átmeneti időszakra közösségi pénzügyi hozzájárulásban részesülhet. Ezenfelül a 2009/470/EK határozat 37. cikkének (2) bekezdése előírja, hogy az érintett tagállamnak – ellenőrzési rendszerének javítása céljával – nemzeti programot kell előterjesztenie a Bizottsághoz, melyhez csatolnia kell valamennyi megfelelő pénzügyi információt.

               (3)

               A belső piac működéséhez összehangolt ellenőrzési rendszerre van szükség az élő állatokra, köztük azokra vonatkozóan is, amelyeket harmadik országokba exportálnak. Célszerűnek látszik, hogy e stratégia végrehajtását az Unió pénzügyi hozzájárulás nyújtásával segítse elő.

               (4)

               Az élő szarvasmarhafélék szállítás közbeni kíméletével kapcsolatos export-visszatérítés nyújtására vonatkozó követelmények tekintetében az 1254/1999/EK tanácsi rendelet szerint részletes szabályok megállapításáról szóló, 2003. április 9-i 639/2003/EK bizottsági rendelet (4) előírja, hogy az Unió vámterületének elhagyása olyan kiléptetési helyen történik, ahol a hatósági állatorvos az elfogadott kiviteli nyilatkozattal rendelkező állatok esetében ellenőrzi, hogy a kiindulás helyétől a kiléptetési helyig teljesültek-e az állatoknak a szállítás és a kapcsolódó műveletek közbeni védelméről, valamint a 64/432/EGK és a 93/119/EK irányelv és az 1255/97/EK rendelet módosításáról szóló, 2004. december 22-i 1/2005/EK tanácsi rendeletben (5) meghatározott követelmények, és a szállítási körülmények az utazás hátralévő részére nézve megfelelnek-e az 1/2005/EK rendelet előírásainak.

               (5)

               Az 1/2005/EK rendelet előírja, hogy az állatoknak a kilépési helyen való bemutatatásakor a tagállamok hatósági állatorvosai ellenőrzik, hogy az állatokat e rendeletnek megfelelően szállítják-e. Amennyiben az illetékes hatóság úgy ítéli meg, hogy az állatok nincsenek a szállítás folytatására alkalmas állapotban, azokat egy ellenőrző állomáson ki kell rakodni, meg kell etetni és itatni, valamint pihentetni kell.

               (6)

               Az ellenőrző állomásokra vonatkozó közösségi kritériumokról, valamint a 91/628/EGK irányelv mellékletében említett útvonalterv módosításáról szóló, 1997. június 25-i 1255/97/EK tanácsi rendelet (6) megállapítja az ellenőrző állomásokra vonatkozó, Közösség-szerte alkalmazandó azon kritériumokat, melyeknek célja, hogy optimális jólléti körülményeket biztosítsanak az áthaladó állatok számára, és lehetővé tegyék egyes egyszerűbb állat-egészségügyi problémák rendezését.

               (7)

               Bulgária számára személyzeti és infrastrukturális problémák merültek fel a bourgasi kikötőben található kiléptetési helyen a Közösségen belül az 1/2005/EK rendelet 21. cikke és a 639/2003/EK rendelet 2. cikke által előírt és az említett kikötőn keresztül exportált élő szarvasmarhafélékre irányuló állat-egészségügyi ellenőrzések végrehajtása terén. Nem léteznek ugyanis olyan létesítmények, amelyekre a hatósági állatorvosoknak szükségük lenne az élő szarvasmarhafélék vizsgálatához, és nem áll rendelkezésre olyan, a kikötő közvetlen közelében található, az 1255/97/EK rendelet szerinti, jóváhagyott ellenőrző állomás sem, ahol az állatokat – amennyiben azok nincsenek a szállítás folytatására alkalmas állapotban, vagy nem szállíthatók az 1/2005/EK rendeletben meghatározott szállítási idő betartásával – ki lehet rakodni, meg lehet etetni és itatni, valamint pihentetni lehet.

               (8)

               2009. szeptember 17-én Bulgária elküldte a Bizottságnak az Unióból exportált és Bourgas kikötőjén keresztül szállított élő szarvasmarhafélék szállítási körülményeinek ellenőrzéséről és nyomon követéséről szóló, 2010-re vonatkozó programját, melyre pénzügyi hozzájárulást kér az Uniótól.

               (9)

               A Bizottság a Bulgária által benyújtott, 2010-re vonatkozó programot mind állat-egészségügyi, mind pénzügyi szempontból megvizsgálta. A Bizottság úgy találta, hogy a program megfelel a vonatkozó uniós állat-egészségügyi jogszabályoknak, történetesen az 1/2005/EK rendelet 21. cikke (3) bekezdésében meghatározott kritériumoknak és az 1255/97/EK rendelet mellékletében foglaltaknak.

               (10)

               Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

         ELFOGADTA EZT A HATÁROZATOT:
   1. cikk
   A Bulgária által 2009. szeptember 17-én, a 2010-es évre vonatkozóan benyújtott, az Unióból exportált és Bourgas kikötőjén keresztül szállított élő szarvasmarhafélék szállítási körülményeinek ellenőrzéséről és nyomon követéséről szóló nemzeti programot a Bizottság a 2010. január 1-je és december 31-e közötti időszakra jóváhagyja. Ez a határozat a költségvetési rendelet 75. cikke értelmében vett finanszírozási határozatnak minősül.
   2. cikk
   Az Unió 80 %-os pénzügyi hozzájárulást nyújt azokhoz a tervezési és építési költségekhez, amelyek Bulgária számára a Bourgas kikötőjében létrehozandó ellenőrzési létesítmények, valamint egy, a szarvasmarhafélék 120–140 egyedének befogadására alkalmas ellenőrző állomás kialakítása során merülnek fel.
   A pénzügyi hozzájárulás maximális összege 152 000 EUR, melyet az Európai Unió 2010. évi általános költségvetésének elfogadása esetén az említett költségvetés alábbi költségvetési tételéből kell finanszírozni:

               —

               17 04 02. költségvetési tétel.

         3. cikk
   (1)   Az uniós pénzügyi hozzájárulás kérelmezésekor a kiadásokra vonatkozó adatokat Bulgáriának euróban kell meghatároznia, oly módon, hogy az összegek ne tartalmazzanak hozzáadottérték-adót vagy más adókat.
   (2)   Ha Bulgária számára a kiadás nem euróban merül fel, úgy át kell váltania euróra azon az árfolyamon, amelyet az Európai Központi Bank a kérelembenyújtás hónapjának első napját megelőző utolsó kereskedelmi napon jegyzett.
   4. cikk
   (1)   Az 1. cikkben említett, a nemzeti programra irányuló uniós pénzügyi támogatást meg kell adni, amennyiben Bulgária:

               a)

               a programot az uniós jogszabályok vonatkozó rendelkezéseivel – beleértve a versenyjogi és közbeszerzési szabályokat is – összhangban hajtja végre;

               b)

               a 2009/470/EK határozat 27. cikke (7) bekezdésének a) pontja értelmében legkésőbb 2010. július 31-ig eljuttatja a Bizottsághoz az 1. cikkben említett programok időközi technikai és pénzügyi jelentéseit;

               c)

               a 2009/470/EK határozat 27. cikke (7) bekezdésének b) pontja értelmében legkésőbb 2011. április 30-ig eljuttat a Bizottsághoz egy olyan végleges, részletes technikai jelentést, mely magában foglalja az elért eredmények értékelését, valamint a 2010. január 1. és december 31. közötti időszak során felmerült kiadások részletes elszámolását;

               d)

               a 2009/470/EK határozat 27. cikke (8) bekezdése értelmében legkésőbb 2011. április 30-ig eljuttatja a Bizottsághoz a 2009. szeptember 17-én benyújtott program tekintetében felmerült kiadásokhoz kapcsolódó átutalási kérelmeket;

               e)

               az 1. cikkben említett program tekintetében nem nyújt be további kérelmeket az ezen intézkedésekre irányuló uniós pénzügyi hozzájárulásra, és a korábbiakban sem nyújtott be ilyen kérelmeket.

         (2)   Késedelmesen megküldött kérelmek esetén a pénzügyi hozzájárulást a 2009/470/EK határozat 27. cikkének (8) bekezdésében foglaltak szerint kell csökkenteni.
   5. cikk
   Ezt a határozatot 2010. január 1-jétől kell alkalmazni.
   6. cikk
   Ennek a határozatnak a Bolgár Köztársaság a címzettje.

      Kelt Brüsszelben, 2009. december 17-én.

            a Bizottság részéről

         Androulla VASSILIOU

            a Bizottság tagja

      (1)  HL L 155., 2009.6.18., 30. o.

      (2)  HL L 248., 2002.9.16., 1. o.

      (3)  HL L 357., 2002.12.31., 1. o.

      (4)  HL L 93., 2003.4.10., 10. o.

      (5)  HL L 3., 2005.1.5., 1. o.

      (6)  HL L 174., 1997.7.2., 1. o.


title: 2005/534/EK: Az Európai Parlament határozata (2005. április 12.) az Európai Unió 2003-as pénzügyi évre szóló általános költségvetésének végrehajtására vonatkozó mentesítésről, V. szakasz – Számvevőszék

text:
               27.7.2005

               HU

               Az Európai Unió Hivatalos Lapja

               L 196/46

      AZ EURÓPAI PARLAMENT HATÁROZATA

   (2005. április 12.)
   az Európai Unió 2003-as pénzügyi évre szóló általános költségvetésének végrehajtására vonatkozó mentesítésről, V. szakasz – Számvevőszék
   (2005/534/EK)
   AZ EURÓPAI PARLAMENT,
   tekintettel az Európai Unió 2003-as pénzügyi évre szóló általános költségvetésére (1),
   tekintettel a 2003-as pénzügyi évről készült bevételi és kiadási kimutatásra és mérlegre (C6-0018/2005),
   tekintettel az Európai Számvevőszéknek a 2003-as pénzügyi évre vonatkozó éves jelentésére és az intézmények arra adott válaszaira (2),
   tekintettel a Számvevőszék által az EK-Szerződés 248. cikke értelmében kiadott, az elszámolások megbízhatóságát, valamint az azok alapjául szolgáló ügyletek jogszerűségét és szabályszerűségét igazoló nyilatkozatra (3),
   tekintettel az EK-Szerződés 272. cikkének (10) bekezdésére, valamint 275. és 276. cikkére,
   tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (4) és különösen annak 50. cikkére, 86. cikke (4) bekezdésére, valamint 145., 146. és 147. cikkére,
   tekintettel az Európai Közösségek általános költségvetésére alkalmazandó 1977. december 21-i költségvetési rendeletre (5),
   tekintettel eljárási szabályzata 71. cikkére és V. mellékletére,
   tekintettel a költségvetési ellenőrző bizottság jelentésére (A6-0066/2005),

               1.

               mentesítést ad a Számvevőszék számára a 2003-as pénzügyi évre szóló költségvetés végrehajtására vonatkozóan;

               2.

               megjegyzéseit a csatolt állásfoglalásban foglalja össze;

               3.

               utasítja elnökét, hogy továbbítsa ezen határozatot és a kapcsolódó állásfoglalást a Tanácsnak, a Bizottságnak, a Bíróságnak, a Számvevőszéknek, az Európai Gazdasági és Szociális Bizottságnak, a Régiók Bizottságának és az ombudsmannak, és a szövegeket tegye közzé az Európai Unió Hivatalos Lapjában (L sorozat).

         Josep BORRELL FONTELLES

            az elnök

         Julian PRIESTLEY

            a főtitkár

      (1)  HL L 54., 2003.2.28., 1. o.

      (2)  HL C 293., 2004.11.30., 1. o.

      (3)  HL C 294., 2004.11.30., 99. o.

      (4)  HL L 248., 2002.9.16., 1. o.

      (5)  HL L 356., 1977.12.31., 1. o.

         AZ EURÓPAI PARLAMENT ÁLLÁSFOGLALÁSA

      az Európai Unió 2003-as pénzügyi évre szóló általános költségvetésének végrehajtására vonatkozó mentesítésről szóló határozat részét képező megjegyzésekkel, V. szakasz – Számvevőszék
      AZ EURÓPAI PARLAMENT,
      tekintettel az Európai Unió 2003-as pénzügyi évre szóló általános költségvetésére (1),
      tekintettel a 2003-as pénzügyi évről készült bevételi és kiadási kimutatásra és mérlegre (C6-0018/2005),
      tekintettel az Európai Számvevőszéknek a 2003-as pénzügyi évre vonatkozó éves jelentésére és az intézmények arra adott válaszaira (2),
      tekintettel a Számvevőszék által az EK-Szerződés 248. cikke értelmében kiadott, az elszámolások megbízhatóságát, valamint az azok alapjául szolgáló ügyletek jogszerűségét és szabályszerűségét igazoló nyilatkozatra (3),
      tekintettel az EK-Szerződés 272. cikkének (10) bekezdésére, valamint 275. és 276. cikkére,
      tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (4) és különösen annak 50. cikkére, 86. cikke (4) bekezdésére, valamint 145., 146. és 147. cikkére,
      tekintettel az Európai Közösségek általános költségvetésére alkalmazandó 1977. december 21-i költségvetési rendeletre (5),
      tekintettel eljárási szabályzata 71. cikkére és V. mellékletére,
      tekintettel a költségvetési ellenőrző bizottság jelentésére (A6-0066/2005),
      Az Európai Számvevőszék éves jelentése

                  1.

                  megállapítja, hogy az Európai Számvevőszék 77 076 689 EUR összegű költségvetés felett rendelkezett, amelynek 96,83 %-ára (74 634 579,94 EUR) vállalt kötelezettséget, és amelynek 89,58 %-át (69 045 709,53 EUR) használta fel 2003. december 31-ig;

                  2.

                  üdvözli, hogy a Számvevőszék – most első ízben – külön-külön értékelte az egyes intézmények ellenőrzési környezetét, és észrevételeit önálló részben tette közzé;

                  3.

                  megállapítja, hogy a Számvevőszék a pénzügyi szereplők feladatait, jogait és kötelezettségeit részletesen leíró alapszabályokat dolgozott ki, és hogy 2003 decemberében ellenőrzési minimumszabványokat fogadtak el;

                  4.

                  tudomásul veszi a KPMG külső ellenőrzése során a Számvevőszékre vonatkozóan tett megállapításokat: „Úgy véljük, hogy … a könyvviteli adatok és a pénzügyi kimutatások a költségvetési rendeletnek és a végrehajtási szabályoknak, az általánosan elfogadott számviteli elveknek és az Európai Számvevőszék belső szabályainak megfelelően megbízható és valós képet adnak a Számvevőszék 2003. december 31-én fennálló eszközeiről és pénzügyi helyzetéről, valamint az ezen a napon véget érő pénzügyi évre vonatkozó gazdasági eredményéről, illetve bevételeiről és kiadásairól”;

                  5.

                  kéri, hogy a Számvevőszék ingatlanpolitikájáról szóló jelentés egy példányát juttassák el hozzá, mihelyt azt véglegesítették;

            A 2002. évi mentesítési eljárás nyomon követése

                  6.

                  emlékeztet arra, hogy a 2002. évi mentesítési eljárásra vonatkozó jelentés észrevételeket tartalmazott a műveletek jogszerűségét és szabályszerűségét igazoló nyilatkozatra és az ellenőrzési rendszerre vonatkozóan, és ezen észrevételeket nyomon követik a Bizottságnak megadandó 2003. évi mentesítésről szóló jelentésben;

                  7.

                  felhívja a figyelmet arra, hogy az Európai Csalás Elleni Hivatal (OLAF) által az Eurostat tekintetében végzett vizsgálat a mai napig nem zárult le; nyomatékosan kéri a Számvevőszéket, irányozza elő a jelenleg használatos ellenőrzési és felügyeleti rendszerek tüzetes felülvizsgálását, mihelyt az OLAF lezárta a vizsgálatait;

                  8.

                  megismétli a 2004. április 21-i állásfoglalása 21. és 22. bekezdéseiben tett javaslatait a 2002. évre szóló mentesítésről (6), miszerint a Bíróság kibővítését követően a Bíróságnak mind a 25 tagja különleges ellenőrzési felelősséggel tartozik a Bizottság legalább egy főigazgatóságával szemben annak érdekében, hogy idejekorán fel lehessen tárni és meg lehessen előzni az olyan nemkívánatos fejleményeket, mint amelyek az Eurostat esetében történtek;

                  9.

                  üdvözli, hogy a Számvevőszék a 2005-ös munkaterv szerint ellenőrizni fogja az európai könyvviteli leltárrendszert, a GNI-t és annak minőségét;

                  10.

                  üdvözli, hogy a Számvevőszék megvizsgálta az Európai Gazdasági és Szociális Bizottság tagjaira vonatkozó új alapszabályt megállapítja, hogy az alapszabálynak önmagában nincsenek közvetlen pénzügyi hatásai számít rá, hogy a Számvevőszék a 2004. évi ellenőrzés során visszatér a kérdésre;

                  11.

                  megállapítja, hogy az Európai Gazdasági és Szociális Bizottság 2003 októberében elfogadta a leltár részleteit és az arra vonatkozó eljárásokat; ebből következően kéri a Számvevőszéket, ellenőrizze a leltárt a 2004. évi éves jelentése kidolgozásának keretében;

                  12.

                  üdvözli, hogy a Számvevőszék továbbította az Európai Csalás Elleni Hivatallal való (a tagokra, az alkalmazottakra és az ellenőrzéssel kapcsolatos információkhoz való hozzáférésre vonatkozó) együttműködésre irányuló intézkedésekről szóló, 2004. december 16-i határozatait sajnálatát fejezi ki amiatt, hogy ezeket a határozatokat meglehetősen későn hozták meg;

                  13.

                  üdvözli a Számvevőszék tagjainak hivatali gépkocsi használatára vonatkozóan a Számvevőszék által bevezetett intézkedéseket (a Számvevőszék 2004. június 15-i közigazgatási határozata szerint); elismeri, hogy az új rendelkezések világosak és javítják a helyzetet megállapítja, hogy a Számvevőszék az igazgatási terhek csökkentése érdekében a kiküldetési megbízásban engedélyezett utazásokon túlmenően megtéríti 15 000 kilométernyi utazás költségét is, és hogy a gépkocsivezető útnyilvántartásába bejegyzésre kerül az autó hivatali célú használata;

                  14.

                  megállapítja, hogy a fent említett határozat 5. cikke kimondja: amennyiben a Számvevőszék tagjai vagy a főtitkár más utazásokra használják hivatali gépkocsijukat, mint amire a 4. cikk utal (azaz kiküldetési megbízás alapján hivatali feladataik teljesítése céljából tett utazásokra, vagy a 15 000 km/év átalányba tartozó utazásokra), maguk kötelesek fizetni minden kiadást (autópályadíjat, üzemanyag-költséget és a keretszerződésben kikötött évi 45 000 km túllépése miatti autóbérleti többletdíjat) azon a véleményen van, hogy egy hivatali gépkocsi magáncélú használata be nem vallott természetbeni juttatásnak minősül, amit a Parlament helytelenít;

            Az engedélyezésre jogosult tisztviselő éves tevékenységi jelentése és a belső ellenőr éves jelentése

                  15.

                  tudomásul veszi, hogy a Számvevőszék egyoldalas jelentést küldött a költségvetési ellenőrző bizottságnak (a költségvetési rendelet 86. cikke (4) bekezdésének megfelelően); azt várja e jelentéstől, hogy világos képet rajzol majd a jelenlegi ellenőrzési környezetről és e területen a következő évben megvalósítandó előrelépésekről;

                  16.

                  kéri, hogy az engedélyezésre jogosult tisztviselő éves jelentése tartalmazzon egy aláírt igazoló nyilatkozatot;

                  17.

                  szeretne kapni egy példányt a belső ellenőr éves jelentéséből; tudatában van annak, hogy a Számvevőszék belső dokumentumának tekinti a szóban forgó dokumentumot, de felhívja a figyelmet, hogy a belső ellenőr jelentése általában lehetővé teszi a mentesítésért felelős hatóság számára, hogy világos képet alkosson az ellenőrzési környezetről és a következő évre tervezett javításokról; hangsúlyozza, hogy a többi intézmény többsége megtiszteli bizalmával a költségvetési ellenőrző bizottságot ezen dokumentum felelősségteljes kezelése tekintetében;

                  18.

                  megállapítja, hogy a Számvevőszék számítógépes ellenőrzés-támogatási rendszert vezetett be azzal a céllal, hogy megkönnyítse és tökéletesítse az ellenőrzési folyamat tervezését és szabványossá tételét, a minőségellenőrzést a folyamat valamennyi szakaszában, az ellenőrzés dokumentálását, eredményeinek ismertetését és a jelentések elkészítését, a távoli helyszíneken történő munkavégzést és az irányításra vonatkozó tájékoztatást;

                  19.

                  megállapítja, hogy 2003-ban, a vonatkozó pénzügyi rendelkezések megváltozása miatt a tisztviselők és szakértők cseréjére rendelkezésre álló forrásoknak csupán az 50 %-át használták fel; 2003-at ezért átmeneti évnek lehetne tekinteni;

                  20.

                  azon a véleményen van, hogy elemezni kellene, nincs-e szükség a „fejnehéz” Európai Számvevőszék jelenlegi felépítésének és működésének megreformálására emlékeztet arra, hogy a Számvevőszéknek jelenleg 736 alkalmazottja van, akik közül 325 fő szakképzett könyvvizsgáló (A és B besorolási osztályban), közülük 275 fő dolgozik ellenőrzési csoportokban (A és B besorolási osztályban) és 50 fő a tagok kabinetjeiben (A besorolási osztályban);

                  21.

                  üdvözli, hogy a Bíróság továbbította az ingatlanpolitikájáról szóló 2003. szeptemberi jelentését a költségvetési ellenőrző bizottságnak továbbra is tájékoztatást kíván kapni a fejleményekről a 2004. évi mentesítési eljárás keretében;

            Egyéb észrevételek

                  22.

                  gratulál a Számvevőszéknek, amiért sikerült hálózatot létrehoznia a tagállamok és a csatlakozó országok ellenőrző szerveivel (az Európai Unió bővítésére felkészülve); felkéri a Számvevőszéket, hogy a 2004. évi mentesítési eljárás előtt időben tegyen jelentést a Parlament illetékes bizottságának az alábbiak tekintetében:

                              —

                              jobb rendszer bevezetése a terhek megosztására egyrészt a Számvevőszék, másrészt a nemzeti ellenőrzési szervek között, különösen a nemzeti ellenőrzési ügyiratokhoz történő hozzáférés tekintetében,

                              —

                              az ellenőrzési megközelítések ésszerűsítése, különösen a műveletek jogszerűségét és szabályszerűségét igazoló nemzeti nyilatkozatok és ellenőrzési rendszerek tekintetében, a nagyobb kompatibilitás érdekében,

                              —

                              az ellenőrzések hatékonyságának növelése tekintetében, a tervezett ellenőrzések mennyiségének és minőségének alapos felülvizsgálata révén;

                  23.

                  örömmel nyugtázza, hogy a Számvevőszék kész a 2003. évi mentesítési eljáráshoz még időben írásbeli választ adni a kérdésekre;

                  24.

                  kéri a Számvevőszéket, hogy éves jelentésének – szükség szerint bizalmas – előzetes példányát juttassa el a költségvetési ellenőrző bizottság elnökéhez és az Európai Bizottságnak megadandó mentesítéssel megbízott előadóhoz; ezenkívül szeretné már a korai szakaszban tudni, hogy az év folyamán milyen különjelentésekre számíthat, hogy azokat megfelelően áttanulmányozhassa;

                  25.

                  felkéri a Számvevőszéket, hogy időben mérje fel az új költségvetési rendeletnek az adminisztratív tevékenységére gyakorolt hatását, tekintettel a rendelet 2005–2006-ban esedékes felülvizsgálatára;

                  26.

                  felkéri a Számvevőszéket, hogy éves tevékenységi jelentése tartalmazzon információkat arra vonatkozóan, hogy képes-e megfelelni a kitűzött céloknak, valamint az egységköltségeket, a fejlesztés lényeges területeit és az intézmény teljesítménye szempontjából fontos egyéb tényezőket illetően megállapítja, hogy egy ilyen teljesítmény-beszámoló kiváló módja az igazoló nyilatkozat (DAS) korszerűsítésével és a Számvevőszék ellenőrzési módszereivel kapcsolatos információk közzétételének.

         (1)  HL L 54., 2003.2.28., 1. o.

         (2)  HL C 293., 2004.11.30., 1. o.

         (3)  HL C 294., 2004.11.30., 99. o.

         (4)  HL L 248., 2002.9.16., 1. o.

         (5)  HL L 356., 1977.12.31., 1. o.

         (6)  HL L 330., 2004.11.4., 144. o.


title: 2013/223/EU: A Bizottság határozata ( 2013. április 24. ) az Indiából, Indonéziából, Malajziából, a Koreai Köztársaságból, Tajvanból és Thaiföldről származó egyes polietilén-tereftalátok behozatalára vonatkozó dömpingellenes és szubvencióellenes eljárással kapcsolatban felajánlott kötelezettségvállalások elfogadásáról szóló 2000/745/EK határozat módosításáról

text:
               22.5.2013

               HU

               Az Európai Unió Hivatalos Lapja

               L 135/19

         A BIZOTTSÁG HATÁROZATA
   (2013. április 24.)
   az Indiából, Indonéziából, Malajziából, a Koreai Köztársaságból, Tajvanból és Thaiföldről származó egyes polietilén-tereftalátok behozatalára vonatkozó dömpingellenes és szubvencióellenes eljárással kapcsolatban felajánlott kötelezettségvállalások elfogadásáról szóló 2000/745/EK határozat módosításáról
   (2013/223/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: dömpingellenes alaprendelet) és különösen annak 8. és 9. cikkére,
   a tanácsadó bizottsággal folytatott konzultációt követően,
   mivel:
   A.   MEGLÉVŐ INTÉZKEDÉSEK

               (1)

               A Tanács a 192/2007/EK rendelettel (2) hatályvesztési felülvizsgálatot, illetve részleges időközi felülvizsgálatot követő végleges dömpingellenes vámot vetett ki az Indiából, Indonéziából, Malajziából, a Koreai Köztársaságból, Thaiföldről és Tajvanból származó egyes polietilén-tereftalátok behozatalára. Az intézkedéseket eredetileg 2000 augusztusában vezették be (3). Az intézkedések jelenleg egy másik hatályvesztési felülvizsgálat tárgyát képezik (4).

               (2)

               A Bizottság a 2000/745/EK határozattal (5) (a továbbiakban: határozat) árra vonatkozó kötelezettségvállalást (a továbbiakban: kötelezettségvállalás) fogadott el többek között az indonéziai P.T. Polypet Karyapersada (a továbbiakban: Polypet) vállalattól. Az új exportőrre vonatkozó felülvizsgálat (6) megállapításai és következtetései nyomán a Bizottság a 2000/745/EK határozatot módosító 2002/232/EK határozattal (7) kötelezettségvállalást fogadott el az indiai Futura Polyesters Limited (a továbbiakban: Futura) vállalattól.

         B.   A KÖTELEZETTSÉGVÁLLALÁSBÓL EREDŐ KÖTELEZETTSÉGEK

               (3)

               A kötelezettségvállalásból eredő alapvető kötelezettségek egyike az értékesítésekről történő negyedéves jelentéstétel, amely a Bizottság számára lehetővé teszi, hogy a kötelezettségvállalást hatékonyan figyelemmel kísérje. A jelentéstételi kötelezettség arra a helyzetre is vonatkozik, amikor is egy bizonyos negyedév alatt nem történtek értékesítések (az úgynevezett „jelentés az értékesítések hiányáról”).

               (4)

               Az exportáló gyártóknak továbbá haladéktalanul be kell jelenteniük a Bizottságnak, ha a kötelezettségvállalás alkalmazása alatt a vállalat szervezeti felépítésében bármely változás megy végbe.

               (5)

               A kötelezettségvállalás rendelkezései kimondják, hogy az említett kérdésekben a Bizottsággal való együttműködés elmulasztása a kötelezettségvállalás megszegésének minősül. A Bíróság egy közelmúltbeli ítélete (8) ugyancsak megerősítette, hogy a jelentéstételi kötelezettségeket a kötelezettségvállalás megfelelő működése szempontjából elsődleges kötelezettségeknek kell tekinteni.

         C.   A KÖTELEZETTSÉGVÁLLALÁS MEGSZEGÉSE

               (6)

               A Polypet vállalat ismételt figyelmeztetések ellenére sem juttatott el a Bizottsághoz 2012 harmadik negyedévére vonatkozó jelentést értékesítéseiről. Ezenkívül a vállalat által elfogadott kötelezettségvállalás rendelkezéseivel ellentétben a Polypet nem tájékoztatta haladéktalanul a Bizottságot arról, hogy 2012 augusztusában eladták eszközeit egy másik indonéziai vállalatnak. 2012 negyedik negyedéve vonatkozásában sem érkezett jelentés.

               (7)

               A Futura vállalat ismételt figyelmeztetések ellenére sem juttatott el a Bizottsághoz 2012 harmadik és negyedik negyedévére vonatkozó jelentést értékesítéseiről.

               (8)

               A jelentések benyújtásának, valamint a vállalat szervezeti felépítésében bekövetkezett változás bejelentésének hiánya az együttműködés folyamatos megtagadásának minősül; ezért megszegi a kötelezettségvállalás rendelkezéseit. Ez indokolja mindkét kötelezettségvállalás visszavonását.

         D.   ÍRÁSBELI BEADVÁNYOK

               (9)

               Mindkét vállalat lehetőséget kapott meghallgatásra és írásbeli beadványok benyújtására. Egyik vállalattól sem érkezett írásbeli beadvány.

         E.   A 2000/745/EK HATÁROZAT MÓDOSÍTÁSA

               (10)

               Ezért a dömpingellenes alaprendelet 8. cikkének (9) bekezdésével és a kötelezettségvállalásoknak a Bizottságot a kötelezettségvállalás elfogadásának egyoldalú visszavonására felhatalmazó, vonatkozó záradékaival összhangban a Bizottság úgy határozott, hogy vissza kell vonni a Polypet és a Futura vállalatok kötelezettségvállalásának elfogadását, a 2002/232/EK határozattal módosított 2000/745/EK határozatot pedig módosítani kell. Ennek megfelelően a Polypet és a Futura vállalatok által gyártott polietilén-tereftalátok (TARIC-kiegészítő kód: A193 a Polypet esetében és A184 a Futura esetében) behozatalára automatikusan a 192/2007/EK rendelet 1. cikkében előírt végleges dömpingellenes vámokat kell alkalmazni,

         ELFOGADTA EZT A HATÁROZATOT:
   1. cikk
   A Bizottság visszavonja a P.T. Polypet Karyapersada, Indonézia (TARIC-kiegészítő kód: A193) és a Futura Polyesters Limited, India vállalat (TARIC-kiegészítő kód: A184) kötelezettségvállalásának elfogadását.
   2. cikk
   A 2000/745/EK határozat 1. cikkében szereplő táblázat helyébe a következő táblázat lép:

                  „Ország

                  Vállalatok

                  TARIC-kiegészítő kód

                  India

                  Reliance Industries Limited

                  A181

                  India

                  Pearl Engineering Polymers Limited

                  A182

                  India

                  Dhunseri Petrochem & Tea Limited

                  A585”

   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Brüsszelben, 2013. április 24-én.

            a Bizottság részéről

            az elnök

         José Manuel BARROSO

      (1)  HL L 343., 2009.12.22., 51. o.

      (2)  HL L 59., 2007.2.27., 1. o.

      (3)  HL L 199., 2000.8.5., 48. o.

      (4)  HL C 55., 2012.2.24., 4. o.

      (5)  HL L 301., 2000.11.30., 88. o.

      (6)  HL L 78., 2002.3.21., 4. o.

      (7)  HL L 78., 2002.3.21., 12. o., HL C 116., 2003.5.15., 2. o.

      (8)  C-552/10 sz. ügy, http://curia.europa.eu/juris/document/document.jsf?text=&docid=130244&pageIndex=0&doclang=HU&mode=req&dir=&occ=first&part=1&cid=825501


title: 2012/3/EU: Az Európai Parlament és a Tanács határozata ( 2011. december 13. ) a rugalmassági eszköz igénybevételéről

text:
               7.1.2012

               HU

               Az Európai Unió Hivatalos Lapja

               L 4/10

         AZ EURÓPAI PARLAMENT ÉS A TANÁCS HATÁROZATA
   (2011. december 13.)
   a rugalmassági eszköz igénybevételéről
   (2012/3/EU)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra (1) és különösen a megállapodás 27. pontjának ötödik bekezdésére,
   tekintettel az Európai Bizottság javaslatára,
   mivel:
   a költségvetési hatóság két ága – miután megvizsgálta az előirányzatok 1a. és 4. fejezeten belüli újbóli átcsoportosításának összes lehetőségét – megállapodott arról, hogy a rugalmassági eszköz igénybevételével és egyben az 1a. alfejezet felső korlátját meghaladóan az Európa 2020 stratégia finanszírozására 50 millió EUR -val, valamint a 4. fejezet felső korlátját meghaladóan az európai szomszédságpolitika finanszírozására 150 millió EUR-val kiegészíti a 2012. évi költségvetésben előirányzott finanszírozást,
   ELFOGADTA EZT A HATÁROZATOT:
   1. cikk
   Az Európai Unió 2012-es pénzügyi évre szóló általános költségvetésében (a továbbiakban „a 2012. évi költségvetés”) a rugalmassági eszköz igénybevételre kerül 50 millió EUR összegű kötelezettségvállalási előirányzat biztosításához az 1a. alfejezetben, valamint 150 millió EUR kötelezettségvállalási előirányzat biztosításához a 4. fejezetben.
   Ezt az összeget az alábbiak finanszírozásának kiegészítésére kell felhasználni:

               —

               50 millió EUR-t az Európa 2020 stratégiára az 1a. alfejezeten belül,

               —

               150 millió EUR-t az európai szomszédságpolitikára a 4. fejezeten belül.

         2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2011. december 13-án.

            az Európai Parlament részéről

            az elnök

         J. BUZEK

            a Tanács részéről

            az elnök

         M. SZPUNAR

      (1)  HL C 139., 2006.6.14., 1. o.